Vilyam Qolden

Vilyam Qolden (; ) — Amerikalı dizayner.  O, daha çox CBS loqosunun dizayneri kimi məşhurdur. Qolden CBS Radio təşviqat şöbəsində (yayım televiziyası mövcud olmazdan əvvəl) işə başlayıb və CBS Televiziya Şəbəkəsində reklam və satış təşviqi üzrə kreativ direktor vəzifəsində çalışıb. Qolden həmişə mövcud problemin mükəmməl və sadə həlli üçün çalışdığı, mesajı çatdırmaq üçün orijinal və fərqli bir dizayn hazırladığı üçün şöhrət qazanıb. 
 Həyatı 
Vilyam Qolden 31 mart 1911-ci ildə Nyu-York şəhərində anadan olmuşdur. Ailədə on iki uşağın ən kiçiyi idi. Onun yeganə rəsmi təhsili Oğlanlar üçün Peşə Məktəbində olub və orada fotoqravüra və kommersiya dizaynının əsaslarını öyrənib. 1928-ci ildə məktəbi bitirdikdən sonra, on yeddi yaşlı Qolden evdən ayrılaraq fotoqravüra və litoqrafiya firmasında işləmək üçün Los-Ancelesə köçdü. Los-Ancelesdə olarkən "Examiner" jurnalının incəsənət şöbəsində də çalışdı. Qolden 1930-cu illərin əvvəllərində Nyu-Yorka qayıtdı və əvvəlcə "Hearst's Journal American"da promo dizayner kimi çalışdı və sonra "Condé Nast Publications"ın istehsalı olan "House & Garden" jurnalının heyətinə qoşuldu. "Condé Nast"da olarkən Qolden həyat yoldaşı, qrafik dizayner Kip Pineles ilə tanış oldu və "Condé Nast Publications"ın incəsənət direktoru Dr.Mehmed Fəhmi Ağanın yanında şagird kimi xidmət etməyə gəldi.

Qolden 1941-ci ildə Vaşinqtonda Müharibə Məlumatları İdarəsində işləmək üçün məzuniyyətə çıxdı. 1943-cü ildə ABŞ ordusuna sıravi əsgər kimi daxil oldu və Avropada ordu təlim təlimatlarının bədii rəhbəri kimi xidmət etdi. 1945-ci ildə kapitan rütbəsi ilə ordudan tərxis edildi.

Televiziya Amerikada dominant ünsiyyət vasitəsinə çevrilmək üçün böyüdükcə Qolden CBS-ə qayıtdı. CBS-i izləyicilərinə tanıdacaq vizual üslub müəyyən etmək vaxtı gəlmişdi və Vilyam Qolden CBS-nin baş dizayneri idi. Onun səyləri CBS-i korporativ rəhbərliyin və nəticədə CBS izləyicilərinin fövqəladə zövqünü və zəkasını əks etdirən vizual zəriflik səviyyəsinə gətirib çıxardı. Bu məqsədlə Qolden CBS-in reklam materialları üçün əsas şrift üslubu kimi istifadə etmək üçün Didot şriftindən istifadə etdi. Şrift o dövrdə ABŞ-da geniş yayılmadığı üçün CBS-in dizaynerləri Corc Lois və Kurt Veysə şrifti "amerikanlaşdırmaq", Qoldenin onlara verdiyi böyütmədən şriftdəki hər bir simvolu yenidən çəkmək tapşırığı verildi.

ABŞ-ın ən böyük reklam və qrafik dizayn şirkətlərində işləməyə başlayan Qoldenin ən çox tanınan işi, 1950-ci illərin sonlarında CBS (Columbia Broadcasting System) telekanalı üçün yaratdığı ikonik "CBS Eye" logosudur. O, uzun illər CBS-də reklam və satış təşviqi üzrə kreativ direktor vəzifəsində çalışdı. Karyerasının zirvəsində Qoldenin həyatı 48 yaşında qəfildən başa çatdı. O, 23 oktyabr 1959-cu ildə ürək tutmasından vəfat etdi.

 İstinadlar 

 Ədəbiyyat 
 Golden, Cipe Pineles, Kurt Weihs, and Robert Strunsky, eds. The visual craft of William Golden. New York: George Braziller, Inc., 1962.
 Remington, R. Roger, and Barbara J. Hodik. Nine Pioneers in American Graphic Design. Cambridge, Massachusetts: Massachusetts Institute of Technology Press, 1989.  .


 Xarici keçidlər 

  American Institute for Graphic Arts tribute
 CBS site with several versions of the Eye logo.
 Art Directors Club biography, portrait and images of work